[{"text_idx": "#000000", "text": "Financa laborgrupo volas ke UEA draste s\u0302paru"}, {"text_idx": "#000001", "text": "UEA ne plu dungu oficistojn en Roterdamo sed movu laborojn al malpli kostaj landoj. La revuoj kaj Jarlibro de UEA ne plu aperu sur papero. La asocio eble liberig\u0302u de la neprofita libroservo. Jen proponoj de la financa laborgrupo de UEA por savi la asocion de bankroto."}, {"text_idx": "#000002", "text": "En decembro la komitato kun granda malfruo kaj post longaj diskutoj fine akceptis severe deficitan bug\u0302eton por la jaro 2018. La planata deficito de la asocio dum la nuna jaro estas 140.000 eu\u0306roj, tiel ke la kostoj superas la enspezojn je 30 procentoj."}, {"text_idx": "#000003", "text": "En la jaro 2017 UEA antau\u0306vidis deficiton de nur 9.450 eu\u0306roj, sed la bug\u0302eto montrig\u0302is tute nerealisma. La subvencioj, per kiuj oni esperis savi la financojn de la asocio, ne estis ricevitaj, kaj la efektiva deficito s\u0302ajnas ig\u0302i dekoble pli granda \u2013 absolute rekorda en la historio de UEA."}, {"text_idx": "#000004", "text": "Konstatinte ke estas naive esperi ke hipotezaj subvencioj savos la bug\u0302eton, la estraro do faris pli realisman bug\u0302eton por la jaro 2018, kun ec\u0302 pli rekorda deficito."}, {"text_idx": "#000005", "text": "Por savi la asocion de estonta bankroto, la eksa prezidanto kaj nuna komitatano Renato Corsetti interkonsente kun la estraro starigis komitatan laborgrupon por esplori la financojn de la asocio. Ankau\u0306 la prezidanto de UEA, Mark Fettes, partoprenis la laboron de la grupo."}, {"text_idx": "#000006", "text": "Supre: la mandatperiodoj de la prezidantoj. Sube: la oficperiodoj de la g\u0302eneralaj direktoroj. La dua oficperiodo de Osmo Buller formale finig\u0302is en majo 2016, sed efektive jam fine de 2015. Rug\u0302e estas indikitaj prognozitaj deficitoj. Grafikaj\u0302o de Libera Folio."}, {"text_idx": "#000007", "text": "La raporto nun dissendita al la komitato de UEA estas skua legaj\u0302o. Lau\u0306 g\u0302i necesos rapida struktura reformo de la asocio, alikaze antau\u0306videblas ke oni rapide foruzos la kapitalon kaj jam ene de kvin jaroj devos vendi la domon en kiu situas la Centra Oficejo."}, {"text_idx": "#000008", "text": "Kvankam la tuta malneta posedaj\u0302o de UEA estas preskau\u0306 6 milionoj da eu\u0306roj, el tio nur 660.000 eu\u0306roj estas rekte kaj libere uzeblaj, lau\u0306 la laborgrupo. Sen du grandaj heredaj\u0302oj (900.000 eu\u0306roj en 1999 kaj 450.000 eu\u0306roj en 2011) la asocio jam delonge estus bankrota, asertas la au\u0306toroj de la raporto."}, {"text_idx": "#000009", "text": "Krom la kronike deficitaj bug\u0302etoj, grava problemo lau\u0306 la laborgrupo estas la ag\u0302ostrukturo de la membraro. La raporto konstatas: \"Simple oni povas diri, ke de nun g\u0302is 20-30 jaroj la plej granda parto de nia nuna membraro estos malaperinta pro forpaso kaj restos c\u0302efe nur malmultaj nun junaj membroj.\""}, {"text_idx": "#000010", "text": "La salajrokostoj kaj aliaj strukturaj kostoj lau\u0306 la raporto nun estas duoble pli altaj ol la enspezoj. Por iom post iom forigi la konstantan deficiton la laborgrupo tial proponas drastajn pas\u0302ojn."}, {"text_idx": "#000011", "text": "La ag\u0302ostrukturo de la membraro de UEA, lau\u0306 la raporto de la financa laborgrupo. Grafikaj\u0302o de UEA."}, {"text_idx": "#000012", "text": "C\u0302ar la plej granda el la elspezoj estas la salajroj de la oficistoj (313.500 eu\u0306roj en 2018), lau\u0306 la laborgrupo necesas malpliigi tiun sumon \"ekzemple per lau\u0306grada c\u0302esigo de kelkaj taskoj kaj funkcioj neesencaj au\u0306 per lau\u0306grada transdono de ili al personoj laborantaj en aliaj malplikostaj mondopartoj, kiam la nunaj prizorgantoj pensiig\u0302as\"."}, {"text_idx": "#000014", "text": "Anstatau\u0306 oficistoj en Roterdamo UEA lau\u0306 la laborgrupo \"funkciigu la laborojn de la Centra Oficejo (almenau\u0306 parte) en malmultekostaj landoj, prefereble kontraktante por difinita laboro ol per dungado en aldona sidejo.\" Tiel lau\u0306 la grupo eblus \"signife malgrandigi la kostojn kaj universaligi nian movadon\"."}, {"text_idx": "#000016", "text": "La prezidanto de UEA, Mark Fettes, partoprenis la laboron de la grupo. Li grandparte konsentas pri la konkludoj prezentitaj en la raporto, li skribas en la diskutejo de la komitato, interalie rilate tion, ke anstatau\u0306 dungi oficistojn en Roterdamo UEA kontraktu homojn en malpli kostaj landoj."}, {"text_idx": "#000017", "text": "\u201dTamen, c\u0302ar UEA estas jure registrita en Nederlando kaj tie havas siajn c\u0302efajn posedaj\u0302ojn, ne eblas simple diri 'ne plu dungi en Roterdamo'. En la fino tio eblus nur per plena translokigo de la Centra Oficejo al alia lando. Evidente ni ne povas ekskludi tion kiel eblon, sed temus pri tre komplika kaj multekosta pas\u0302o, pri kiu ne okazis seriozaj esploroj kaj diskutoj en la laborgrupo\u201d, skribas Fettes."}, {"text_idx": "#000018", "text": "Lau\u0306 li la estraro serc\u0302as manierojn plivastigi la retajn servojn de la asocio, kun la celo malfermi vojon al nurreta membreco. Tamen li atentigas, ke la en la laborgrupo mankis interkonsento pri la ideo tute rezigni pri paperaj revuoj kaj Jarlibro."}, {"text_idx": "#000019", "text": "Plej gravas lau\u0306 la laborgrupo s\u0302ang\u0302i la membrosistemon kaj oferti servojn, kiujn homoj nuntempe efektive volas havi. Prio tio Mark Fettes plene konsentas:"}, {"text_idx": "#000021", "text": "Krom la interveno de Mark Fettes, en la komitata diskutejo aperis nemultaj komentoj pri la apokalipsa raporto de la financa laborgrupo. Komitatano Edvige Tantin Ackermann volas scii, c\u0302u la estraranoj laboras senpage, kaj kiuj aliaj, krom dungitoj, ricevas monon de la asocio por siaj servoj."}, {"text_idx": "#000023", "text": "La emerita g\u0302enerala direktoro Osmo Buller opinias, ke la raporto grandparte ripetas malnovajn kredojn kaj asertojn. Lau\u0306 li tute ne veras, ke UEA pereos post kvin jaroj, se oni faros nenion, c\u0302ar la financa bazo de UEA tute ne limig\u0302as al g\u0302ia g\u0302enerala kapitalo."}, {"text_idx": "#000024", "text": "\u201dOni diras, ke UEA jam estus bankrota sen grandaj heredaj\u0302oj en 1999 kaj 2010. Tia eldiro estas sensenca, c\u0302ar se vere oni ne ricevus tiujn heredaj\u0302ojn, oni siatempe kompreneble farus la necesajn agojn kaj adaptojn por povi vivi sen ili. En la sama periodo UEA krome ricevis multajn aliajn heredaj\u0302ojn, ankau\u0306 sufic\u0302e grandajn, same kiel g\u0302i ricevadis dum jardekoj antau\u0306e\u201d, li skribas."}, {"text_idx": "#000025", "text": "Lau\u0306 Buller UEA nun mem subfosas siajn s\u0302ancojn ricevi pliajn donacojn kaj heredaj\u0302ojn, distrumpetante pri asertata risko de bankroto."}, {"text_idx": "#000026", "text": "\u201cPor ke oni memoru pri UEA en testamentoj, g\u0302ia bildo devas ig\u0302i pli bona ol nun. G\u0302i devas aperi kiel serioza kaj fidinda organizaj\u0302o kun serioza kaj respektoveka gvidantaro. Tio postulas ne lau\u0306te antau\u0306anonci sian morton sed multon alian\u201d, li skribas."}, {"text_idx": "#000027", "text": "Ankau\u0306 la ripetig\u0302antaj diroj pri la formorto de la membraro pro g\u0302ia alta mezuma ag\u0302o lau\u0306 li estas nur mito, c\u0302ar la estonteco de UEA kaj Esperanto estas ne la junularo, sed la komencantoj."}, {"text_idx": "#000028", "text": "\u201cIli estas nia vera junularo sendepende de tio, c\u0302u ili estas junaj au\u0306 maljunaj. Ke homoj vivas sanaj pli longe kaj havas pli da tempo kaj ofte ec\u0302 mono, pligrandigas la potencialon por ni.\u201d"}, {"text_idx": "#000029", "text": "Anstatau\u0306 lamenti, la gvidantoj de la asocio lau\u0306 li devus dedic\u0302i pli da energio al varbado de novaj membroj."}, {"text_idx": "#000030", "text": "\u201cTio estas unu el la grandaj neglektoj de la nuna estraro, kiu ekzemple en 2016 ekkonsciis nur meze de decembro, ke tiujare UEA perdis 900 membrojn. Pli frue la afero ne interesis ilin kaj tiam estis jam tro malfrue.\u201d"}, {"text_idx": "#000033", "text": "UEA promesas novan retejon ene de kelkaj monatoj"}, {"text_idx": "#000040", "text": "La spezoj de UEA estas tre misgvidaj, pro la regulo ke iuj grandaj enspezoj ne iras tra la spezoj sed rekte en la bilancon."}, {"text_idx": "#000041", "text": "Lau\u0306 la spezoj, kaj lau\u0306 la tabelo en tiu c\u0302i artikolo, UEA neniam havis gajnon dum la 10 lastaj jaroj, kaj ofte havis grandajn perdojn."}, {"text_idx": "#000042", "text": "Tamen, lau\u0306 la bilancoj, la havaj\u0302o de UEA, la kapitalo, kreskis de 1,4 milionoj fine de 2008 al 2,3 milionoj fine de 2016. Tio kompreneble ne eblus se la spezoj montrus la veran financan situacion."}, {"text_idx": "#000043", "text": "Lau\u0306 alia mezuro (kapitalo plus fondaj\u0302oj), la havaj\u0302o de UEA kreskis de 1,8 milionoj al 2,8 milionoj."}, {"text_idx": "#000046", "text": "Sendube la celo de tiu regulo (art. 52 de la statuto) estas, ke UEA ne tuj elspezu grandajn donacojn, sed s\u0302paru ilin por posta uzo. Tio kompreneble estas tre lau\u0306dinda celo, sed la metodo elektita, nome kas\u0302i tiujn enspezojn, kau\u0306zas ke la spezoj ne estas fidindaj. Ne estas valida librotena kau\u0306zo por tiu regulo. Mi male miras, ke UEA leg\u0302e rajtas tiel prezenti siajn financajn raportojn."}, {"text_idx": "#000047", "text": "Ekzemple, en la artikolo, oni mencias ke UEA ricevis grandajn heredaj\u0302ojn en 1999 kaj en 2011, sed oni tute ne vidas tion en la grafikaj\u0302o."}, {"text_idx": "#000048", "text": "Eble mi rajtas sugesti demandon kiun Kalle faru al UEA: dum la jaroj de 2007 al 2016, kiom estis la enspezoj kiuj, pro artikolo 52 de la statuto, ne estis enkalkulitaj kiel kurantaj enspezoj? Tio montros la kas\u0302itajn enspezojn pro kiuj UEA samtempe s\u0302ajne perdis monon kaj tamen ric\u0302ig\u0302is."}, {"text_idx": "#000056", "text": "> kaj se g\u0302i dau\u0306rigos tiel, g\u0302i perdos ankau\u0306 mian kotizon."}, {"text_idx": "#000057", "text": "Vi estas en (mal)bona societo. C\u0302i-jare mi demandis min mem \"kial mi realig\u0302u al UEA?\". Mi ne trovis konvinkan kialon kaj do malsukcesis varbi min mem."}, {"text_idx": "#000058", "text": "Kaj bedau\u0306rinde UEA (au\u0306 fakte la estraro) ne konscias ke tio kion g\u0302i faras pro la malmembrig\u0302oj fakte kau\u0306zas ilin."}, {"text_idx": "#000059", "text": "Kun intereso mi legis la artikolon kaj la komentojn. Mi mem partoprenis en la laborgrupo, sed certe mi _ne_ subtenas la grandajn konkludojn, kiujn faras la artikolo, kaj la impreson, kiun s\u0302ajne donas la raporto. Eble mi devus iom batali por tio, ke mia opinio klare aperu en la fina raporto, sed post proks. 300 retmesag\u0302oj en la laborgrupo mia entuziasmo iom malkreskis."}, {"text_idx": "#000060", "text": "Eble mi flanke aldonu, ke ne tro g\u0302isfundan analizon oni povas atendi de laborgrupo, kiu konsistas grandparte el homoj, kiuj gvidis la asocion dum la pasintaj jaroj, kiel estrarano au\u0306 komitatano (mi mem ne havis funkcion, mi estis nura membro kun gvidlibro, dum eble la du lastaj jaroj). Tio estas natura homa tendenco \u2013 oni ja ne tro volas diri, ke la ideoj, kiuj nun aperas, estis videblaj jam antau\u0306 kelkaj jaroj, sed ne okazis survojigo de realigo; neniu entuziasmas elstarigi la proprajn erarojn (kaj ankau\u0306 ne tion, kio dum la decido eble ne estis eraro, sed poste montrig\u0302is sensukcesa)."}, {"text_idx": "#000070", "text": "C\u0302iukaze ne havas sencon bedau\u0306ri la malmultecon de junaj generacioj en la membraro, se oni la kernan komunikilon de la asocio ne ofertas en teknika formo tau\u0306ga por pli junaj homoj. \"Pli junaj homoj\", tio s\u0302ajne estas ankau\u0306 mi, 61-jara, c\u0302ar la mediano de la UEA-ag\u0302o estas c\u0302irkau\u0306 64 jaroj... Mi cetere konfesu, ke tre ofte pasintjare mi simple els\u0302utis la revuon, kiam venis la atentigo, metis en dosierujon \u2013 kaj ne plu tus\u0302is g\u0302in. Post tiu sperto mi pripensas, c\u0302u vere mi remembrig\u0302u ankau\u0306 en 2018 \u2013 eble mi faru, ne pro konvinko, sed pro alia motivo..."}, {"text_idx": "#000072", "text": "Ni rigardu la konsekvencojn por la kongresa kotizo. Ni distingu tri kazojn \u2013 nemembro, MG, MJ.\nMG-membro pagas 280 EUR por la kongreso kaj 11 EUR por la membreco, sume 291 EUR.\nMJ-membro pagas 225 EUR por la kongreso kaj 26 por la membreco, sume 251 EUR.\nSekve, se nenio alia interesas vin, nur la kongresa partopreno, kompreneble vi elektas MJ \u2013 tute egale, c\u0302u interesas vin la jarlibro kaj la reta abono de la revuo au\u0306 ne...\nLa fakto, ke c\u0302e UEA individua membreco ne estas la samo kiel individua membreco, lau\u0306dire kondukas al tio, ke c\u0302iam denove estas homoj, kiuj alig\u0302as kiel MG kaj poste miras, ke ili ne ricevas kongresan rabaton... Mi ne scias, c\u0302u ilia amo al UEA kreskas."}, {"text_idx": "#000073", "text": "Eble vi opinias, ke havi tiom altan rabaton de 55 EUR por la simpla pago de 26 EUR estas tro multe. Ankau\u0306 mi tiel opinias. Estus lau\u0306 mi normale, ke kontrau\u0306 pago de 26-eu\u0306ra membrokotizo oni ricevus eble 15-eu\u0306ran rabaton en la kongreso..."}, {"text_idx": "#000074", "text": "Eble vi konstatis, ke la IM-nombroj de UEA multe varias lau\u0306 la jaroj \u2013 kompreneble! La homoj alig\u0302as en la kongresa jaro kaj poste ili ofte ne realig\u0302as en la posta jaro."}, {"text_idx": "#000075", "text": "Dankon, Lu. Mi trovas viajn komentojn tre klaraj kaj trafaj."}, {"text_idx": "#000080", "text": "Tiel mi rapdie skizus mian perspektivon. Eble oni tuj rimarkus la mankon de kongresoj kaj delegitoj. Ni ne restu katenitaj al la modelo de la 19-a jarcento."}, {"text_idx": "#000082", "text": "S\u0302ajnas, ke c\u0302iu organizaj\u0302o havas sian specialan meriton. Eble tiu de UEA kus\u0302as g\u0302uste en la kampo, kiun vi, Lic\u0302jo, nomis... S\u0302ajne kun c\u0302iuj konsekvencoj de tiaspeca agado (au\u0306 neagado)."}, {"text_idx": "#000087", "text": "UEA ricevas nur malgrandajn sumojn de siaj Landaj Asocioj \u2013 de granda asocio kiel GEA vers\u0302ajne malpli ol mil eu\u0306rojn (estas io sub unu eu\u0306ro por c\u0302iu aligita membro). Tio signifas malekvilibron. La divido inter la ebenoj en Germanio estas proksimume: dek g\u0302is dudek procentoj por la lokaj asocioj (do ni diru en Germanio 15 EUR), 79 g\u0302is 89 procentoj por la tutgermana nivelo (do nun proks. 65 g\u0302is 75 EUR), 1 procento por UEA. Alilande la procentaj\u0302oj estas aliaj, sed tamen vers\u0302ajne kutime UEA ricevas malpli ol 5 % de tio, kion ricevas la nacia nivelo."}, {"text_idx": "#000089", "text": "La Landaj Asocioj, kiuj okupas la plejmulton de la komitatanaj lokoj (individuaj membroj rajtas je nur kvin komitatanoj), devas kontribui pli multan monon al UEA. Ne havas sencon, ke ili difinas la politikon, sed ne liveras la monon por plenumi g\u0302in. Tio simple estas nejusta situacio!"}, {"text_idx": "#000090", "text": "La enormajn sumojn, kiujn UEA elspezas (lau\u0306 ) en la kampo \"Movada Evoluigo\", do VI Kunordigo, VII Konsciigo, VIII Kapabligo, IX Komunumo, sume proks. 130.000 eu\u0306roj, tiujn ne povas financi nur la individuaj membroj au\u0306 la donacantoj. Devas kontribui la landaj asocioj, se ili volas, ke tio dau\u0306ru! (En la t. n. Alternativa bug\u0302eto Martin Scha\u0308ffer provis atribui al la unuopaj kampoj de agado ankau\u0306 po parton de la salajro-sumo. Ja ne havas sencon, ke ekz. por Informado oni rigardu nur la materiajn elspezojn kaj neglektu, ke la labortempo investita en CO ankau\u0306 kostas.)"}, {"text_idx": "#000091", "text": "Vers\u0302ajne rapida duobligo de la kontribuo de la Landaj Asocioj estas la minimumo por ke ankau\u0306 tiuj helpu financi la entutan agadon de UEA."}, {"text_idx": "#000092", "text": "Almenau\u0306 en Usono, la landa asocio apenau\u0306 havas monon por konservi sian magran centran oficejon. La libroservo ofte ne havas librojn en la stoko. G\u0302i certe ne povus doni monon al UEA . . . kaj cetere, la demando devus esti \"Kiucele?\" Kion oni ricevus en landa asocio per tia transdono de mono?"}, {"text_idx": "#000094", "text": "UEA organizas la reprezentadon de Esperanto c\u0302e Unesko kaj aliaj internaciaj organizaj\u0302oj. G\u0302i lastatempe organizis dekojn da trejnseminarioj en la tuta mondo. UEA ankau\u0306 disponigas stokon de pluraj mil libroj en sia libroservo \u2013 kaj oni tre supozas, ke tio vere estas servo kaj ne enspezo."}, {"text_idx": "#000095", "text": "Krome lau\u0306 mi necesus kunordigo de la landaj aktivaj\u0302oj, komuna pripensado, kiel progresi komune. Ekzemple por eviti tiajn asertojn de (anglalingvaj) lingvistoj kiel sur , kie iu lingvistika profesoro asertas, ke Esperanto havus \"lack of a community of speakers at all\" (entutan mankon de parolantoj). C\u0302u en Usono la landa asocio faras ion por eviti tiajn miseldirojn?"}, {"text_idx": "#000096", "text": "Landa asocio kiu apenau\u0306 povas teni la ejon kaj pagi la fakturojn ne sendu monon en la nigran truon c\u0302e UEA."}, {"text_idx": "#000097", "text": "Se UEA havus koheran celaron kaj travideblan budg\u0302eton, eble mi pensus malsame."}, {"text_idx": "#000099", "text": "Dankon pro via komento. G\u0302i montras tre bone ekzemplan opinion pri UEA nuntempe: \"Nigra truo\", ne havas \"koheran celaron\" nek \"travideblan bug\u0302eton\". En tia situacio malfacilas trovi subtenon por la asocio."}, {"text_idx": "#000101", "text": "Aldonig\u0302as, ke multaj Esperanto-rondoj en UEA ne havas sian reprezentig\u0302on \u2013 tie estas c\u0302efe la landaj asocioj, c\u0302e kiuj malmultaj plendis pri troa vigleco."}, {"text_idx": "#000103", "text": "La sola kampo, en kiu UEA estis vere sukcesa, estas fiksi la miton, ke UEA reprezentus \"la Esperanto movadon\" en sia tuteco. Tio neniam dum la 100 jara historio estis la vero kaj ecx aktuale ne estas la vero.\nMultaj Esperantistoj kredas, ke utilas havi koheras kaj unuecan sistemon, kiel la katolika eklezio., kvankam ekzistas multaj kristanoj ekster la katolika eklezio kaj ekzistas amaso da diversaj religioj. Problemoj kutime nur ekestas, kiam unu el la religioj pretendas havi \"gvidan\" pozicion.\nLa Esperanto-Mondo estis multe pli interesa kiam SAT estis pli forta kaj ne \"fakorganizo por sennaciismo de UEA\". Iam la viglaj afrikanoj rimarkos, ke ne utilas al ili marsxi ja la sxnuro de UEA."}, {"text_idx": "#000104", "text": "La unua problemo jam estas, kion signifas \"Esperanto-movado\". La Esperanto-paorlantoj ne interkonsentas pri tio \ud83d\ude42\nEsperanto-komunumo estas vers\u0302ajne pli unusenca vorto."}, {"text_idx": "#000105", "text": "Se oni rigardas la ag\u0302ostrukturon de UEA, oni facile konstatas, ke la propagando de UEA ne atingis la mezan kaj junan generacion... (La meza ag\u0302o en UEA (mediano) estas c\u0302irkau\u0306 65 jaroj, en NR c\u0302irkau\u0306 47 jaroj.)"}, {"text_idx": "#000108", "text": "Mi log\u0302as proksime al Au\u0306stino, la c\u0302efurbo de Teksaso, kaj aktivas en la loka grupo tie. Mi estas la sola homo kiu membras en E-USA au\u0306 UEA, au\u0306 ec\u0302 konscias ke ili ekzistas."}, {"text_idx": "#000109", "text": "En la urbo estas \"delegito\" de UEA, profesoro c\u0302e la Universitato de Teksaso, kiu estas tute nekonata, kaj kiu neniam aperas en lokaj kunsidoj (malgrau\u0306 mia persona kontakto kun li). La homoj tute ne scias kio estas \"delegito\", kaj la demando ne gravas al ili."}, {"text_idx": "#000110", "text": "Mi ne havas solvon, sed mi forte konscias pri diversaj flankoj de \"la problemo\"."}, {"text_idx": "#000112", "text": "Tio estas de jaroj mia demando. Sed nek la centra oficejo, nek la lokaj delegitoj (en Berlin) reagis. Intertempe estas tro malfrue por savi la entreprenon."}, {"text_idx": "#000115", "text": "Igis min misfidi la sistemon la fakto, ke c\u0302e unu el miaj respondoj mi ricevis ses malaproban voc\u0302ojn kaj mi neniel komprenis kial. Nu, supozeble iu unuopulo ne s\u0302atas min kaj miajn komentojn..."}, {"text_idx": "#000116", "text": "Jes, la prijug\u0302osistemo estas ne fidinda. Tion rimarkigis jam aliaj. Mi s\u0302atas tamen, ke g\u0302i ebligas ankau\u0306 al neensalutintoj partopreni la komentoprijug\u0302adon."}, {"text_idx": "#000117", "text": "Mi ofte ne komprenas la kialon por negativaj prijug\u0302oj, kaj bedau\u0306rinde malmultaj klarigas, kial ili ne s\u0302atas komenton. Sed ja ankau\u0306 mi mem nur malofte klarigas, kial komento ne plac\u0302is al mi."}, {"text_idx": "#000122", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}]